কনানীয় ধর্ম

**কনানীয় ধর্ম** (; ) দক্ষিণ ল্যভঁ অঞ্চলের কনান ভূখণ্ডে বসবাসকারী জনগণের ধর্মীয় বিশ্বাস ও পৌরাণিক ধারণা, যা আনুমানিক খ্রীষ্টপূর্ব প্রথম তিন সহস্রাব্দে বহুদেবতাবাদী এবং কিছু ক্ষেত্রে একদেবোপাসক ছিল। তারা প্রতিবেশী সংস্কৃতির দ্বারা প্রভাবিত হয়েছিল, বিশেষ করে প্রাচীন মিসরীয় ও মেসোপটেমীয় ধর্মের অনুশীলন দ্বারা। তাদের দেবকুলের প্রধান ছিলেন দেবতা এল এবং তাঁর সঙ্গিনী আশেরা, পাশাপাশি অন্যান্য গুরুত্বপূর্ণ দেবতার মধ্যে ছিলেন বাল, অনাৎ, অষ্টারোৎ ও দাগোন।

কনানীয় ধর্মীয় অনুশীলনের মধ্যে ছিল পশু উৎসর্গ, মৃতদের ভক্তিশ্রদ্ধা এবং দরগাহ ও পবিত্র উপবনের জরিয়তে দেবতাদের উপাসনা। এই ধর্মের একটি জটিল পুরাণও ছিল, যার মধ্যে দৈবিক যুদ্ধ, মৃত্যু ও পুনর্জন্মচক্রের কাহিনী অন্তর্ভুক্ত। প্রত্নতাত্ত্বিক প্রমাণ, বিশেষ করে উগারিতের মতো স্থান থেকে প্রাপ্ত নিদর্শন এবং সাহিত্যিক উৎস, যেমন উগারিতীয় পুঁথি ও হিব্রু বাইবেল, কনানীয় ধর্ম সম্পর্কে বর্তমান অধিকাংশ জ্ঞান প্রদান করেছে।

## ইতিহাস
কনানীয় ধর্মসমূহ সম্পর্কে জ্ঞান খণ্ডিত এবং একটি সম্পূর্ণ ও ধারাবাহিক বিবরণ নির্মাণের জন্য যথেষ্ট নয়। উনবিংশ শতাব্দীর শেষভাগ ও বিংশ শতাব্দীর শুরুর দিকে ল্যভঁতীয় প্রত্নতত্ত্ব বিকাশের আগে পর্যন্ত কনানীয় ধর্ম সম্পর্কে জ্ঞান ছিল প্রধানত হিব্রু বাইবেলে র বিবরণ থেকে পাওয়া। এটি কিছু গৌণ ও তৃতীয় স্তরের গ্রীক উৎস দ্বারা সম্পূরক হয়েছিল (যেমন লুসিয়ানের *[[সুরীয় দেবী প্রসঙ্গে]]*, বুব্লীয় ফিলোর *ফৈনীকীয় ইতিহাসের* খণ্ডাংশ এবং দম্মেশ্‌কীয় রচনা)। বর্তমানে কনানীয় ধর্ম সম্পর্কে জ্ঞান মূলত প্রত্নতাত্ত্বিক আবিষ্কারের মাধ্যমে প্রাপ্ত সাহিত্যিক উৎস ও বস্তুগত নিদর্শনের উপর ভিত্তি করে গড়ে উঠেছে, যেগুলো কনানীয় ধর্মের সঙ্গে সম্পর্কিত।

### খ্রীষ্টপূর্ব তৃতীয় ও দ্বিতীয় সহস্রাব্দ
সাহিত্যিক উৎসসমূহ প্রাচীন গ্রন্থের আকারে পাওয়া যায়, যা প্রত্নতাত্ত্বিক খননে আবিষ্কৃত হয়েছে। কনানীয় ধর্মের প্রাচীনতম প্রমাণ পাওয়া যায় ইবলা ফলকে—কাদামাটিতে উৎকীর্ণ একাধিক লিপি, যা সুরিয়ার তেল মারদিখ থেকে উদ্ধার করা হয়েছে এবং খ্রীষ্টপূর্ব তৃতীয় সহস্রাব্দের দ্বিতীয়ার্ধের তারিখযুক্ত। এতে কনানীয় দেবমণ্ডলীর প্রধান দেবতাদের (এল, বাআল এবং দাগোন) উদ্দেশ্যে নিবেদিত উপহারের তালিকা অন্তর্ভুক্ত রয়েছে। খ্রীষ্টপূর্ব তৃতীয় সহস্রাব্দের শেষভাগ থেকে দ্বিতীয় সহস্রাব্দের প্রথমভাগে, একই কনানীয় দেবতাদের ইমোরীয় জনগোষ্ঠীর ব্যক্তিগত থিওফোরিক নামেও দেখা যায়; যাদের মাতৃভূমি ছিল মধ্য ফোরাত এবং উত্তর-পশ্চিম সুরিয়ার নিম্ন খবুর অঞ্চলে। আরও আলোকপাত করে ইদ্রিমির শিলালিপি—যিনি খ্রীষ্টপূর্ব ১৫শ শতাব্দীর আলালাখের রাজা ছিলেন—এবং এমারের ১৪শ–১৩শ শতাব্দীর ফলকসমূহ। তবে তথ্যের সবচেয়ে গুরুত্বপূর্ণ উৎস হল উগারিতীয় পুঁথি, যা সুরিয়ার রাস শমরার (প্রাচীন উগারিত) নিকটে পাওয়া গেছে এবং আনুমানিক খ্রীষ্টপূর্ব ১২৭৫ সালের তারিখযুক্ত। তিন শতাধিক এই গ্রন্থে কনানীয় প্রধান পুরাণ ও কিংবদন্তি, পাশাপাশি মন্ত্রোচ্চারণ, প্রার্থনা, স্তোত্র, মানতমূলক গ্রন্থ, দেবতালিকা, উৎসবসূচি, বলিদানের তালিকা, আচারগত নির্দেশ বা বিবরণ, স্তোত্রমালাও  লক্ষণ-সংক্রান্ত গ্রন্থ অন্তর্ভুক্ত রয়েছে।

### খ্রীষ্টপূর্ব প্রথম সহস্রাব্দ
খ্রীষ্টপূর্ব প্রথম সহস্রাব্দে কনানীয় ধর্মের একাধিক পৃথক শাখা বিদ্যমান ছিল। যদিও হিব্রু বাইবেল যহবহবাদ—যা ইস্রায়েল ও যিহূদা রাজ্যে অনুশীলিত হত—এবং কনানীয় ধর্মের মধ্যে পার্থক্য করে, অনেক পণ্ডিত একে কনানীয় ধর্মগুলোরই একটি রূপ হিসেবে শ্রেণিবদ্ধ করেন। দক্ষিণ ল্যভঁর অন্যান্য অঞ্চলের ধর্ম সম্পর্কে তথ্যের উৎস সীমিত, যেমন মোয়াব অঞ্চলের মেশা শীলাফলক () এবং স্বতন্ত্র উপভাষায় রচিত দের আল্লা শিলালিপি ()। সুরিয়ার বৃহত্তর অঞ্চলে অরামীয় ধর্মের প্রমাণ পাওয়া যায় যেমন তেল ফেখেরিয়া দ্বিভাষিক শিলালিপি (খ্রিস্টপূর্ব ৯ম শতাব্দী), জাক্কুর স্তম্ভ (), সেফিরে স্তম্ভসমূহ (খ্রিস্টপূর্ব আনুমানিক ৭৪০ সালের পূর্বে) এবং হাদাদ মূর্তি (খ্রিস্টপূর্ব ৮ম শতাব্দীর মধ্যভাগ)। ফৈনীকীয় ধর্মের প্রমাণ পাওয়া যায় আধুনিক লেবানন ও আশপাশে আবিষ্কৃত লিপি থেকে, যেমন ইয়েহিমিল্ক শিলালিপি (১০ম শতাব্দী), কারাতেপে দ্বিভাষিক শিলালিপি () এবং ইয়েহাওমিল্ক স্তম্ভ (খ্রিস্টপূর্ব ৫ম–৪র্থ শতাব্দী)।

হেল্লেনীয় যুগ জুড়ে, কনানের অ-নৈহুদি অংশগুলোতে হেল্লেনীয় ধর্ম পূর্ববর্তী কনানীয় ঐতিহ্যের পাশাপাশি বিস্তার লাভ করে, তাদের সম্পূর্ণরূপে প্রতিস্থাপন না করেই। উভয় ধর্মের মধ্যে বহু সাদৃশ্য ছিল এবং সমন্বয়বাদের প্রক্রিয়ায় কনানীয় দেবতাদের গ্রিক সমতুল্য দেবতাদের নাম দেওয়া হয়েছিল।

ফৈনীকীয়রা পশ্চিম ভূমধ্যসাগর অঞ্চলে উপনিবেশ স্থাপন করার সঙ্গে সঙ্গে (পুনীয় জাতি), পুনীয় ধর্ম সম্পর্কে বহু গ্রন্থ ও লিপির প্রমাণ পাওয়া যায়, যেমন কর্তাজ ট্যারিফ ও মার্সেই ট্যারিফ ()। যদিও পুনীয় ধর্ম ছিল ফৈনীকীয় শাখার প্রত্যক্ষ ধারাবাহিকতা, তবুও কর্তাজ ও উত্তর আফ্রিকা, দক্ষিণ স্পেন, সার্দিনিয়া, পশ্চিম সিসিলি ও মাল্টার অন্যান্য পুনীয় বসতি প্রতিষ্ঠার পরবর্তী শতাব্দীগুলোতে উল্লেখযোগ্য স্থানীয় পার্থক্য গড়ে ওঠে (খ্রিস্টপূর্ব ৯ম শতাব্দী থেকে)। খ্রিস্টপূর্ব ৩য় ও ২য় শতাব্দীতে রোমক গণরাষ্ট্র এই অঞ্চলগুলো দখল করার পরও, কিছু ক্ষেত্রে পুনীয় ধর্মীয় অনুশীলন খ্রিস্টীয় ৪র্থ শতাব্দী পর্যন্ত টিকে ছিল।

## পাদটীকা

## তথ্যসূত্র

বিষয়শ্রেণী:প্রাচীন সেমিটীয় ধর্ম
বিষয়শ্রেণী:কেনান
বিষয়শ্রেণী:পূর্ব-ভূমধ্যসাগরীয় পুরাণ
বিষয়শ্রেণী:বহু-ঈশ্বরবাদ
বিষয়শ্রেণী:প্রাচীন ইস্রায়েল ও যিহূদার ধর্ম